open-index/open-wikipedia-markdown huggingface dataset:
Moldova

**Moldova** (ofisial la Republica de Moldova) es un pais sin costa en Europa este. Lo es bordada par Romania a la ueste e Ucraina a la norde, este e sude (ultra Transnistria, un teritorio disputada). La site capital es Chisinau [txisinau].

La plu de la teritorio moldovan ia es un parte de la Prinsia de Moldavia de la sentenio 14 asta 1812, cuando lo ia es sededa a la Impero Rusce par la Impero Osmaian (a cual Moldavia ia es un stato vasal) e ia deveni conoseda como Besarabia. En 1856, Besarabia sude ia es redonada a Moldavia, cual pos tre a nios ia uni con Valahia per formi Romania, ma la rena rusce ia es restorada supra la rejion intera en 1878.

En la Revolui Rusce de 1917, Besarabia ia deveni corta autonom como la Republica Democrata Moldavan, ante cuando lo ia es integrada con Romania en 1918 pos un vota de sua asembla. La deside ia es disputada par Rusia Soviet, cual en 1924 ia permete la institui (en la Republica Sosialiste Soviet Ucrainsce) de un Republica Sosialiste Soviet Autonom Moldavan (RSSAM) sur teritorios a este de la Rio Dniester. En 1940, par causa de la Trata Molotov–Ribbentrop, Romania ia es obligada a sede Besarabia a la Uni Soviet, gidante a la crea de la Republica Sosialiste Soviet Moldavan (RSSM), cual ia inclui la plu de Besarabia e la parte la plu ueste de la RSSAM pasada.

A 27 agosto 1991, como parte de la desintegra de la Uni Soviet, la RSSM ia declara autonomia e ia adota la nom Moldova. La constitui corente de Moldova ia es adotada en 1994. De 1990, la banda de teritorio moldovan a la riva este de la Rio Dniester es par fato su la controla de la governa separada de Transnistria.

Par causa de un redui de esflue industrial e cultibal pos la desintegra de la Uni Soviet, la campo de servis ia crese per domina la economia de Moldova, aora composante plu ca 60% de la produi interna bruta de la nasion. Sua economia es, per person, la plu povre en Europa. Moldova es ance la pais european la min visitada par turistes, con sola 11 000 visitores stranjer rejistrada.

La area es sirca 33,843 cilometres cuadrida. La popla, en la anio 2025, ia es sirca 2 381 300 persones. La lingua major es moldovan.
Monaco

**Monaco** (ofisial la Prinsia de Monaco, *Principatu de Múnegu* en monaces, la dialeto local) es un pais e microstato locada a la Costa Azul en Europa ueste. Lo es bordada par Frans a tre lados, e la otra lado borda la Mar Mediteraneo. Lo ave un area de 2,02 km² e un popla de sirca 38 400 persones longo la conta de 2016. Con 19 009 abitores per km², lo es la pais du de la plu petis e la numero du de la plu densa poplada en la mundo. Monaco ave un borda teral de 5,47 km, un costa de 3,83 km e un largia cual varia entre 1700 e 349 m.

La punto la plu alta en la pais es un rueta streta, nomida Chemin des Révoires, sur la inclina de Monte Agel en la rejion Les Révoires, cual es a 161 metres supra nivel de mar. La *cuatri* la plu poplada de Monaco es Monte Carlo, e la *garda* la plu poplada es Larvotto/Bas Moulins. Par reprende de tera, Monaco ia crese sua area par 20%: en 2005, la area ia es mera 1,974 km². Monaco es conoseda como un jueria per persones rica e famosa, par causa de sua leges de imposta. En 2014, on ia nota ce sirca 30% de la popla es milionores, plu ca en Zürich o Genève.

Monaco es un prinsia governada su un spesie de monarcia constitual, con Prinse Albert 2 como xef de stato. An si el es un monarca constitual, el ave un potia political enorme. La Casa Grimaldi rena ja Monaco con interompes corta de pos 1297. La lingua ofisial es franses, ma monaces, italian e engles es vasta parlada e comprendeda. La autonomia de la stato ia es reconoseda ofisial par la Trata Francomonacan de 1861, e Monaco ia deveni un membro plen votante de la Nasiones Unida en 1993. An con sua autonomia e sua propre politica esterna, la defende de Monaco es un encarga de Frans. Ma Monaco manteni du unias militar peti.

La developa economial de Monaco ia es speronida en la tarda de la sentenio 19 par la abri de la casino prima de la pais, Monte Carlo, e un lia ferovial a Paris. Pos alora, sua clima temperada, sua vistas bela e sua aposterias ia contribui a la reputa de la prinsia como un destina per turistes e un sentro de recrea per persones rica.

En anios plu resente, Monaco ia deveni un sentro major de bancos e ia atenta diversi sua economia a servis e industrias peti e noncontaminante de valua grande. La stato ave no imposta de revenu e impostas basa de comersia, e es bon conoseda como un paradiso finansial. Lo es ance la ospitor de la Premio Grande de Monaco, un corsa de autos anial sur curso de stradas, un de la Premios Grande orijinal de Formula Un.

Monaco no es formal un parte de la Uni European, ma lo partisipa en alga de la politicas, incluinte impostas de duana e controlas de frontera. Par causa de sua relata con Frans, Monaco usa la euro como sua sola mone; ante esta, lo ia usa la franc monaces. Lo ia junta se a la Consilio de Europa en 2004. Lo es un membro de la Organiza Internasional de Francofonia.
Monceria Lützel

**Monceria Lützel** ia es un monceria sistersian  en Lucelle, un département de Haut-Rhin en Alsace. La nom de la funda orijinal ia es *Lucis cella*, la selula de lus.

Lützel ia es fundida en 1124 como un monceria dependente de Monceria Bellevaux, cual mesma ia es un dependente de Monceria Morimond. Lo ia es disolveda en 1792 en la Revolui Franses.
Monarcia roman

La **monarcia roman** (en latina: *Regnum Romanum*) ia es la forma prima de governa political de la site-stato Roma, de sua fundi a 21 april 753 aec asta la fini de la monarcia en 509 aec, cuando la re ultima, Tarcinio la Orgulosa, ia institui la Republica Roman.

## Res
Romulo ia es la re prima de Roma e la fundor de la site. Pos cuando la governa de Alba ia es donada a Numitor, Romulo e Remo ia deside construi un site en la loca do los ia es lasada. En 753 aec, Romulo ia comensa construi la site sur la colina Palatino. Pos la defeta de Remo, Romulo ia deveni la sola renor. Sua ata prima ia es forti la Palatino. El ia permete ce omes de tota clases veni a Roma como sitizanes, incluinte sclavos. Romulo ia clama sua popla e reuni lo en un consilio do el ia dona a los un colie de leges.

Per oteni sposas, Romulo ia invita la tribus visina a un festa en Roma do la femes nonsposida ia es saisida (la Saisi de la Sabinas). Pos un gera con la sabinas, Romulo ia comparti la titulo de re con la re de la sabinas, Tito Tatio.

Romulo ia eleje 100 de la omes la plu nobil per formi la senato roman como un consilio per avisa la re. El ia ensirca se con un stato grande e ia clama des-du *lictores* a servi el. El ia nomi los *patres* e sua desendentes ia es la **patricianes**. El ia crea ance tre divides de *equites* nomida *centurias*: Ramnes (romanes), Tities (per la re sabin) and Luceres (etrusca). El ia divide ance la popla en 30 curias, nomida per la 30 sabinas ci ia para la gera entre Romulo e Tatio. La curias ia formi la unia per vota de la *Comitia Curiata*.
Moliere

**Moliere** es la nom teatral de Jean-Baptiste Poquelin (1622–1673), un dramiste franses e un de la scrivores la plu grande de comedia. Asta la eda presente, sua jenero comica universal continua diverti la popla, e sua teatrales es frecuente produida e multe traduida tra la mundo intera.

Moliere ia nase en Paris.  En 1634 el ia junta se a un compania teatral. La  grupo, ci Moliere ia nomi *Illustre Théâtre* ("Teatro luminada"), ia fa presentas en Paris e ia turi la vilas tra 13 anios. En 1659, los ia presenta *La femes riable finjosa*. Esta obra ia provoca un tempeste de amira en Paris. De alora asta sua mori, a la min un de sua comedias ia es produida a cada anio.

*La scola per sposas* (1662) ia es un rompe con la abitua de farsa, e on regarda lo como la prima de la obras seria-comica grande de leteratur franses. En *Tartuffe* ("Ipocrita relijiosa") el ia inventa un de sua tipos comica famosa sur la crede finjente. Esta paso ia es tan osante ce Re Louis 14, an si divertida par *Tartuffe*, no ia permete la publici de lo tra 5 anios, temente ce lo va ofende la pretes potiosa franses. *Le misanthrope* ("La odior de umanas") es regardada como trajedia car lo no fini felis.

Entre la pesos la plu impresante de Moliere es *La avar* (1668) e *La mediciste contra se mesma*. *La senior aspirante* es un comedia baletal cual burla un mercator de vestes, susedosa ma naive, ci aspira la invita en corte. La comedia ultima, *La malada imajinal* (1673) segue la costum de satira sur la medica cual ia es  vasta sperdeda en leteratur de la sentenios 16 e 17.

Sua satiras, dirijeda contra la costumes sosial cual ofende la natur, desinia un pitur esata de la sosia franses contempora. El es la mestre de critica agu, an cuando el atenta teni un simpatia sutil.
Monceria de El Escorial

La **Real Monceria de San Lorenzo de El Escorial** es un compleso cual inclui un palasio real, un basilica, un panteon, un biblioteca, un scola e un monceria. Lo es locada en la munisipa espaniol de San Lorenzo de El Escorial, en la Comunia de Madrid e lo ia es construida entre 1563 e 1584.

Lo ia es la abiteria de la familia real espaniol, la basilica es la loca de entera de la res de Espania e la monceria (fundida par la monces de la Ordina de San Jeronimo) esta ocupada par la frates de la Ordina de San Agustin. Lo es un de la arcitetas de la Renase con plu singularia de Espania e de Europa. Locada en San Lorenzo de El Escorial, lo ocupa un surfas de 33 327 m², sur la lado de monte sude de la monte Abantos, a 1028 m de altia, en la Montes Guadarrama. Lo es manejada par *Patrimonio Nasional* (Erita Nasional en lingua franca nova).

Lo ia es inventada en la dui du de la sentenio 16 par la re Felipe 2 e sua arcitetor Juan Bautista de Toledo, an si a pos ia partisipa Juan de Herrera, Juan de Minjares, Giovanni Battista Castello *El Bergamasco* e Francisco de Mora. La re ia conseti un compleso multifunsional, moncerin e palasin cual, formida par Juan Bautista de Toledo seguente la model de *Traza Universal* (trasa universal), ia orijina la stilo hererian.
Moncisme cristian

La **moncisme cristian** es la pratica de individuas ci vive en modo asteninte, tipal en moncerias, e dedicada a adora cristian. Lo ia comensa developa temprana en la istoria de la Eglesa Cristian, modelida sur esemplos e ideales de la Biblia, incluinte los en la Atesta Vea, ma no indicada como un instituida en la scrivedas santa. Lo ia deveni regulada par regulas relijial (pd la Regula de San Benedito) e, en tempos moderna, la Lege Canonal de la ramo cristian propre cual ave formas de vive moncal. La persones ci vive en moncerias es monces. La parola veni de la elinica *monachos*, cual veni de *monos* cual sinifia "sola".

## Vide ance
* Moncisme
Mongol

**Mongol** es un pais sin costa en Asia. Sua area coresponde aprosima a la teritorio istorial de Mongol Esterna, e acel nom es usada a veses per refere a la Republica de la Popla Mongol. Lo es situada entre Jonguo a la sude e Rusia a la norde. An si lo no ave un frontera con Cazacstan, Mongol es separada de lo par sola 36,76 cilometres.

Con area de 1 564 116 cilometres cuadrida, Mongol es la pais 18 de la plu grandes de mundo par masa de tera. Lo ave un popla de sirca tre milion persones. Lo es ance la numero du de la paises la plu grande sin costa (pos Cazacstan) e la pais la plu grande sin costa cual no ave un frontera con un mar fermida. La pais no conteni multe tera cultivable, car multe de lo es covreda par stepes erbosa, con montes a la norde e ueste e la Deserto Gobi a la sude. Sirca 40–45% de la popla de la pais abita en Ulaanbataar, la capital e site la plu grande.

La cultur de cavalos es ancora multe importante. La majoria de la popla es budistes. La popla nonrelijiosa es la grupo du de la plu grandes. Islam es la relijio xef entre  cazaces etnical. La majoria de la sitadanes es etnical mongol, ma ance cazaces, tuvanes e otra minorias abita en la pais, spesial en la ueste. Mongol ia junta se a la Organiza de Comersia Mundal en 1997.

La area aora nomida Mongol ia es istorial renada par imperos nomada diversa. En 1206, Txingis Han fundis la Impero Mongol, cual ia deveni la impero la plu grande de tera continuante en istoria. Sua neto Kublai Han ia concista Jonguo e ia institui la dinastia Yuan. Pos la colasa de esta dinastia, la mongoles ia retira se a Mongol e ia recomensa sua geras partital.

En la sentenio 16, budisme bod ia comensa sperde en Mongol, plu gidada par la dinastia Qing cual ia asorbe la pais en la sentenio 17. Ja en la temprana de la desenio de 1900, cuasi un tri de la popla mas adulte ia es monces budiste. Pos la colasa de la dinastia Qing en 1911, Mongol ia declara sua autonomia de la dinastia, e en 1921 lo ia institui autonomia (par fato) de la Republica Jonguo. Corta a pos, la pais ia deveni controlada par la Uni Soviet, cual ia aida sua autonomi de Jonguo. En 1924, la Republica de la Popla Mongol ia es declarada como un stato satelitin soviet.

Pos la revoluis anticomuniste de 1989, Mongol ia fa sua propre revolui democrata en la temprana de 1990. Esta ia resulta un sistem multipartital, un constitui nova (1992) e un cambia a un economia mercatal.

La lingua major es mongol.
Monotremato

**Monotremato** (de la parolas elinica per "un fora," cual refere a la cloaca) es un ordina de mamales notada per pone ovos – los es oviparinte. Los ave pelos como otra mamales, ma un sistem de reprodui como avias o retiles. La du esemplos survivente de monotrematos es la ecidna e la ornitorinco.
Monte

Un **monte** es un forma de tera cual estende supra la tereno prosima ensircante. Montes es jeneral plu grande e presipe ca colinas, ma la costum local tende deside cual nom on usa. Jeneral, un monte es plu alta ca 600 m.

24% de la masa de la Tera es montes, e 10% de la popla de la Tera abita ala. Tota la rios major de la Tera es furnida de montes, e plu ca un dui de umanas depende de montes per sua acua.

Montes importante:
*Monte Aconcagua
*Monte Kilimanjaro
*Monte Denali
*Monte Sagarmata (o Everest)

Cadenas de montes importante:
*La Alpes
*La Andes
*La Apalatxias
*La Caucasos
*La Himalaia
*La Montes Pirineo
*La Rocos
*La Urales
Montes Pirineo

La **Montes Pirineo** o **Pirineos** (espaniol: *Pirineos*; franses: *Pyrénées*; catalan: Pirineus; ositan: *Pirenèus*; aragones: *Perinés*; euscara: *Pirinioak*) es un cadena de montes en Europa sude-ueste cual formi un borda entre Frans e Espania. Los separa la penisola Iberia de la resta de Europa, e estende tra sirca 430 km de la Baia de Biscaia (*Cap Higuer*) a la Mar Mediteraneo (*Cap de Creus*).

Per la plu, la cresta major crea un frontera multe grande, con Andora en la media. Catalunia, Euscadi, Navara e Ositania es la sola teritorios cual estende a ambos lados de la cadena.

La nom es de Pirene ("foco" en elinica), ci ia es la fia de Bebrix e ia es violada par Heracles. Temente pari un serpente, Pirene ia fuji a la montes, do el ia es enterada o comeda par animales savaje. Herodoto ia loca esta mito en sua mapa de la *[[Ecumene]]* sirca 450 aec.
Montserat

**Montserat** es un pais en la Mar Caribe, en la Isolas Leeward, cual es un parte de la cadena nomida la Antiles Minor, en la Indias Ueste Brites. Lo es un teritorio ultramar brites. Montserat ave un longia de sirca 16 cilometres e un largia de 11 cilometres, con sirca 40 cilometres de costa. Sua nometa es la Isola Smeralda de la Caribe par causa de sua similia a Er costal e la asende eres de multe de sua abitores.

A 18 julio 1995, en la parte sude de la isola, la volcan Soufrière Hills, cual ia dormi a ante, ia deveni ativa. Erutas ia destrui la site capital Plymouth de la eda de Re George. Entre 1995 e 2000, du tris de la popla de la isola ia es obligada a fuji, xef a la Rena Unida, lasante min ca 1200 persones sur la isola en 1997. (La cuantia ia crese a cuasi 5000 ante la fini de 2016.) La ativia volcanal continua, xef afetante la visinia de Plymouth, incluinte sua docas, e la lado este de la isola sirca la Airoporto W. H. Bramble, de cual sua restas ia es sumerjida su flues de ativia volcanal a 11 febrero 2010.

Un zona de esclui, estendente de la costa sude de la isola en dirije norde asta partes de la Vale Belham, ia es creada par causa de la grandia de la cupola volcanal esistente e la posiblia resultante de ativia piroclastica. Visitores es jeneral no permeteda a entra a la zona de esclui, ma on pote vide un vista impresante de la destrui de Plymouth de la apico de Colina Garibaldi en Baia Isles.

Relativa calma de la temprana de 2010, la volcan continua es intensa monitorida par la Oserveria Volcanal de Montserat. Lo es la volcan la plu studiada de mundo, e on ia descrive Montserat como "un Pompeii de eda moderna" en la Caribe.

On developa un vila e porto nova a Baia Little, cual es a la costa norde-ueste de la isola. En cuando esta construi aveni, la sentro de governa e comersia es a Brades.

La area es sirca 102 cilometres cuadrida. La lingua major es engles.
Mos maiorum

**Mos maiorum** (*abituas de la asendentes*) es la codigo nonscriveda de cual la romanes ia deriva sua normas sosial.

## Virtuas
La valuas tradisional roman ia es un parte esensal de la *mos maiorum*.

La virtuas roman ia es la regulas de la comunia roman antica, la costumes cual ia fa ce un roman deveni un *cives* si el segue los. Esta ia es la erita la plu grande lasada par la asendentes e ia debe es pasada a la desendentes. Jeneral, lo ia es un simbol de solidia moral e de sua orgulo de es un sitadan roman e, per esta razona, los ia es comun oposada a la costumes elinicinte e a la pensas asian.

Esta virtuas roman es:
* *Fides*.
* *Pietas*.
* *Religio* e *Cultus*.
* *Disciplina*: La carater militar de la sosia roman sujesta la importa de la *disciplina* relatada con instrui, disiplina e autorestrinje.
* *Gravitas* e *Constantia*.
* *Virtus*. 
* *Dignitas* e *auctoritas*.
Mormonisme

La **mormonisme** (Promove de la Santas de la Dias Ultima) es un ramo de cristianisme, fundida par Joseph Smith Jr.. Lo ave 14 000 000 membros.

## Istoria
La mormonisme ia nase cuando Joseph Smith Jr. ia reseta un visita de la anjel Moroni. Esta es conoseda como "la vide prima".

### La vide prima

### Eda coloniste prima
A du anios pos la mori de Smith, la desacorda entre la mormonistes e la abitores de Illinois ia grandi. Per impedi la odia, Brigham Young ia indui sua seguores, la colonistes mormoniste prima, constituinte la plu de la Promove de la Santas de la Dias Ultima, a Nebraska e alora en 1847 a lo cual va es la Teritorio de Utah.

### Dio en mormonisme
Mormonistes ave la credes seguente:
* Dio es tre persones – ma mormonistes difere de otra formas de cristianisme par la idea ce esta tre persones no es un Dio. 
* La dios es la Padre, o "Elohim", la Fio o "Jesus", e la Spirito Santa.  
* Elohim e Jesus ave un corpo fisical, ma la Spirito Santa no ave aora un corpo fisical, ma en un tempo veninte El va ave ance un corpo fisical.
* La dios es unida en ama, ma los no es la mesma dio.
* Elohim ia nase de un otra dio e diva, e Jesus ia nase de Maria e Jehova en un copula normal.
* Jesus es la fio fisical de la Padre.
* Jesus, su sua identia como Jehova, ia crea la mundo, ma la universo ia esiste eternal.

## Influes
Multe eruditas ia mostra influes cual Joseph Smith e la relijio ia reseta.

### Influes par Swedenborg
La dotor Michael Quinn sujesta en sua libro *Early Mormonism and the Magic World View* ce la obra par Emanuel Swedenborg nomida *De Caelo et Eius Mirabilibus et de inferno, ex Auditis et Visis* ia influi Joseph Smith en la crea de la vide de vive pos mori mormon cual apare en Crede e acordas Sesion 76.

An tal, multe de la similies es fundida sur linguaje biblial e par interpreta de testos biblial. Per dise, la vide jeneral de la tre sielos en revive pare es fundida sur la Letera Prima a Corintianes 15:40-42:

Alegorial, Swedenborg compara la natur de cada sielo como ance la lumina cada sielo con la sol, la luna e la stelas. El afirma ce la sol de la sielo sielal e la luna de la rena spirital es la Senior. En la vide mormon de 1 Cor 15:40-42, la corpos reviveda de acel en tre grados de gloria (sielal, teral e telestial) es como la sol, la luna e la stelas.

Otras ci reconose similias, incluinte la istoriste mormon Richard Bushman, proposa ce la similias entre la revelas de Smith e de Swedenborg es par causa de la influe de la scrivedas de Paulo en ambos.

Corintianes no es incluida en la lista de libros cual, seguente Swedenborg, formi un canon biblial inspirada listida en Arcana Coelestia 10 324, Cavalo Blanca 16, e Jerusalem Nova e sua Crede Sielal 266. De la perspetiva de Swedenborg la ensenias de Corintianes no es autoriosa e el no ta es influeda par los.
Mos

**Moses** es plantas peti e mol, con altia tipal de 1 a 10 cm, an si alga spesies es multe plu grande. Los crese comun prosima a lunlotra, en masas o tapetas en locas umida o ombrida. Los no ave flores o semes, e sua folias simple covre la troncetas magra e filin. A alga tempos, moses produi sporas cual pote aspeta como capsulas becin levada a supra par troncetas magra.

On ave prosima 12 000 spesies de mos cual es clasida en la divide briofita. En la pasada, la briofita ia inclui no sola moses ma ance epatica e antoserotal. Estas ave aora sua propre divides. La divide briofita ave oto clases:

*tacaciopsida
*sfagnopsida
*andreaopsida
*andreaobriopsida
*edpodiopsida
*politricopsida
*tetrafidopsida
*briopsida

Moses es plantas non-vasculal. Los difere de epaticas simil car la moses ave rizoides multiselulal. Otra diferes no es universal, ma la sola difere clar entre "troncetas" e "folias" – la asentia de folias con lobes clar o sesionida, e la asentia de folias ordinada en truples – indica ce la planta es probable un mos.

En ajunta a la asentia de un sistem vasculal, moses ave un sicle de vive dominada par la gametofita, pd la selulas de la planta es aploide per la plu de sua sicle de vive. Esta contrasta con la sistem de la plu de plantas "avansada" e de la plu de animales. En plantas con semes, per esemplo, la jenera aploide es representada par la polen e la ovulo, e la jenera diploide es la planta florinte.
Mosarabi

La **mosarabis** (espaniol: *mozárabes*; portuges: *moçárabes*, catalan: *mossàrabs*; de arabi "مستعرب" musta'rib) ia es cristianes iberian sur tera muslim, ci no ia converti a Islam. Los ia adota elementos de lingua e cultur arabi. Los ia es catolicas.
Moscva

**Moscva** (en rusce: Москва, Moskva, AFI: [mɐˈskva]) es la capital e la site la plu grande de Rusia. Lo es ance la area urban la plu grande entre la capitales de Europa e es un de la plu grande en la mundo. Moscva es la sentro economial, cultural, relijios, finansial, e de instrui e transporta de Rusia e lo es ance un site global. Lo es la site sete entre la sites la plu grande. La cuantia de abitores ia es 10,524,400 en junio de la anio 2009.

Moscva es locada sur ambos la rivas de la parte sentral de la rio Moscva en Rusia european. La site sta supra la junta de tre plataformas jeolojial. Istorial, Moscva ia es la capital de la Uni de Republicas Sosialiste Soviet, de la Impero Rusce, de la Renas de Tsares, e de la Duxia Grande de Moscva. En nos tempos la person major de governa, ci es Presidente, ave sua loca de labora e de abita en la Cremlin de Moscva, cual es un de la construidas de erita cultural de la mundo.

La site es servida par 6 airoportos, 9 terminas ferovial, 3 portos de rio, e un sistem de metro cual ia es fada en la anio 1935 e es famosa per sua arciteta, decora, e arte.

La istoria ia dona nometas variosa a la site. A la plu parte los refere a sua state superior en la nasion: Roma tre (Третий Рим), Site de Petra Blanca, Site de Trono prima, Site de cuatro-des cuatro-desias (cual refere a la fato ce en Moscva on ia ave cuatro-des eglesas ante la revolta de la anio 1917).

En rusce un abitor de Moscva es Moscvitx (en rusce: Москвич).

## Istoria
La nom de la site, como de multe otra sites en la mundo, es liada a la nom de la rio (en esta caso - Moscva), cual ia esiste asi longa ante cuando un siteta ia apare. No person sabe ci ia dona la nom e cual es sua sinifia. Es du teorias de sua orijin: Posible la nom ia prende sua comensa en la linguas suomi-ugrica con la sinifia Rio-Urso; O, egal posible, lo deriva de un radis protoslavica "mosc", cual sinifia pantanosa.

La refere prima a la site ia es en la anio 1147, cuando Iuri Dolgoruci, la prinse de Rostov e Suzdal, ia invita sua aliadas e sua amis con la xef de gera Sviatoslav Olegovitx, la prinse de Novgorod e Seversc, per un visita.
Muhammad Iqbal

**Sir Muhammad Iqbal** (urdu: محمد اقبال ‎) (9 novembre 1877 – 21 april 1938), conoseda como **Allama Iqbal** (علامہ اقبال), ia es un poesiste, filosofiste, politiciste, academiste, avocato e erudita en Barat brites. On judi ce el ia inspira la Promove per Pacistan. On nomi el la padre spirital de Pacistan e regarda el como un de la figures la plu importante de la leteratur urdu, con obras leteratural en urdu e farsi.

En multe locas de Asia Sude e en la mundo urdu, Iqbal es videda como la Shair-e-Mashriq (Urdu: شاعر مشرق‎, "Poesiste de la Este"). El es ance nomida Mufakkir-e-Pakistan (Urdu: مفکر پاکستان‎, "la Pensor de Pacistan"), Musawar-e-Pakistan (Urdu: مصور پاکستان‎, "Artiste de Pacistan") e Hakeem-ul-Ummat (Urdu: حکیم الامت‎, "La Saja de la **Ummah**"). La governa de Pacistan ia nomi ofisial el un "poesiste nasional".

Sua aniversario – Yōm-e Welādat-e Muḥammad Iqbāl (Urdu: یوم ولادت محمد اقبال‎) o Dia de Iqbal – es un festa nasional en Pacistan. En Barat el es ance recordada como la autor de la canta famosa *Saare Jahaan Se Achcha*.
Muladi

La **muladis** ia es muslimes de orijina miscada arabi e european o de orijin arabi iberian ci ia abita en Al-Andalus en la Eda medieval.
Muhammad

**Muhammad ** (570?-632), profeta e fundor de Islam, de ci instruis political, sosial e relijios ia deveni la funda de sivili muslim.

Muhammed ia nase en Mecca. El ia parteni a la clan de *Haxim*, un ramo de un tribu influos de Coraix. Lo ia es un orfan cuando un enfante, e el ia es elevada par sua tio Abu Talib. Como sua familia, el ia labora a mercato. El ia sposi Khadija, un negosior rica plu vea.

A tempos regulal, Muhammad ia retira a un cava estra Mecca per medita e prea a *Allah* (Dio). Durante un de esta retiras, el ia esperia un vide de la anjelo xef Gabriel, ci ia proclama ce Muhammed es un profeta de Allah. El ia comensa predica a la popla, resitante poesietas de sua revela, cual va es nomida la Curan. A prima, el ia asentua sua crede en un sola Dio, judi ultima, e justia sosial e economial.

Muhammad ia anunsia ce la Curan es la libro ultima revelada e se mesma es la profeta ultima, sertinte e reponente la profetas plu temprana. Muhammad ia recomenda boni la vive de sclavos, orfanes, femes, e povres, reponente costumes de tribu par credes muslim.

Muhammad fuji de Mecca per evade sua enemis, ci ia es coler par sua cambias sosial. El abita en Medina, a norde de Mecca. Esta viaje ia es clamada la *[[hidjra]]* e deveni la comensa de calendar muslim. Muhammad ia gania autoria suprema en Medina, e ala la popla ia comensa pratica la rituos de Islam .

Resista de Mecca ia continua, ma pos multe batalias, la meccanes sumita final a la la pas de Muhammed en 630. Pos converti la tribus tra tota Arabia, Muhammed ia deveni la xef la plu potiosa. El ia asentua la prinsipes de Islam e ia funda la base de la Impero de Islam .

En 632, el ia mori nonespetada de un maladia, en Medina. Un sola de sua enfantes ia survive, un fia nomada Fatima, ci plu tarda ia sposi Ali, ci ia deveni la califa cuatro.
Mosambic

**Mosambic** (ofisial la Republica de Mosambic) es un pais en Africa sude-este. Lo es bordada par la Mar Indian a la este, Tanzania a la norde, Malaui e Zambia a la norde-ueste, Zimbabue a la ueste, e Suaziland e Sudafrica a la sude-ueste. Lo es separada de Madagasicara par la Streta Mosambic a la este. La capital e site la plu grande es Maputo (nomida "Lourenço Marques" ante autonomi).

Entre la sentenios 1 e 5 ec, persones de lingua bantu ia migra de plu norde e ueste. Portos comersial suahili (e arabi a pos) ia esiste longo la costas asta la ariva de europeanes. La area ia es esplorada par Vasco da Gama en 1498 e colonida par Portugal en 1505. Lo ia es ance un loca major do mercatores somali ia sclavi la popla local, comensante lo cual on nomi aora la comersia de sclavos somali.

Pos plu ca cuatro sentenios de rena portuges, Mosambic ia gania autonomia en 1975, deveninte la Republica Poplal de Mosambic pos tempo corta. Pos sola du anios de autonomia, la pais ia desende a un gera interna longa e intensa de 1977 a 1992. En 1994, Mosambic ia fa sua elejes multipartital prima; a pos, lo ia resta un republica presidental relativa stable. An tal, de 2013, pos plu ca 20 anios de pas, un rebela renovida par la Resiste Nasional Mosambican (RENAMO) ia aveni.

Mosambic es un de la paises la plu povre e min developada de mundo. Lo ave recursos natural rica e estendosa. La economia de la pais es xef fundida sur cultiva, ma industria crese, xef comedas e bevidas, fabrica cimical, e produi de aluminio e petrolio. La campo de turisme crese ance.

Sudafrica es la asosior comersial xef de Mosambic e sua fonte xef de investi esterna direta. Beljia, Brasil, Portugal e Espania es ance entre la asosiores economial la plu imporante de la pais. De 2001, la crese promedia anial de produi interna bruta de Mosambic ia es entre la plu altas de mundo. An tal, la pais es entre la plu basas par produi interna bruta per person, par developa umana, par mesuras de nonegalia, e par espeta de vive promedia.

La sola lingua ofisial de Mosambic es portuges, cual es xef parlada como un lingua du par sirca un dui de la popla. Linguas nativa comun inclui emacua, sena e suahili. La popla de sirca 24 milion persones ave un majoria vasta de persones bantu. La relijio la plu grande en Mosambic es cristianisme, ma minorias notable segue islam e relijios tradisional african.

Mosambic es un membro de la Uni African, la Comunia de Nasiones, la Comunia de Paises de Lingua Portuges, la Uni Latina, la Promove Nonaliniada, e la Comunia de Developa de Africa Sude, e es un oservor a la Organiza Internasional de Francofonia.

La area de Mosambic es sirca 801 590 cilometres cuadrida.
Musica

:*Esta es la article sur musica. La [[:Category:Musica|categoria Musica]] conteni plu articles sur musica.*

La **musica** es un arte cual pertine a la developa de la sona en tempo. La conseta de lo cual es musical ia evolui tra la istoria.

Musica es ance:
* la campo cual studia la prinsipes de la armonia e la cualias, dependes e relatas de la tones;
* la arte de combina la tones en modo bela per la orea;
* un lingua universal e potiosa per envia fatos e sentis par un serie de sonas.

## Musica
#### Istoria de la musica
* Europa Medieval
* Renasia
* Sclavia en America

#### Modas musical
* Clasica
* Jaz
* Blus
* Contri
* Roc
* Disco
* Punc
* Pop
* Rap

### Composores
* Wolfgang Amadeus Mozart
* Jean Sibelius

#### Strumentos musical
* Strumentos de cordetas
* Strumentos de teclas 
* Strumentos de venta
* Strumentos de percute

#### Artistes e bandes musical
* ABBA
* Louis Armstrong
* Cat Stevens
* Elvis Presley
* Michael Jackson 
* Madonna 
* Bob Dylan
* Neil Young

## Relatadas
#### Cultura musical
* Clubes de fanes e grupis
* Vestes e capeles de punc
* Jovenia, rebela e libria
* Drogas

#### Locas importante e festivales
* New Orleans e Mardi Gras
* Woodstock
* North Sea Jazz Festival
* Love Parade en Berlin

#### Video e musica
* Mtv - Music Television
* Videoclip

## Articles
* Cantas Popular
* Caraoce
Mähri Pirgulyýewa

**Mähri Pirgulyýewa** (11 marto 1988 en Axgabat; ance conoseda como **Myahri**) es un cantor de Turcmenistan.
München

**München** es un site en Deutxland. Lo es la capital de la pais federal Bayern en Deutxland. München es la site la tre plu grande de Deutxland pos Berlin e Hamburg.

München ia ave 1 353 186 abitores en la anio 2010. La area de München es 310 kilometres cuadrida. La rio Isar flue tra la site.

En la anio 1972, la Juas Olimpial de estate ia aveni en München.

La site es multe famosa per la Festa de Otobre. La Festa de Otobre es la festa la plu grande de la mundo.
Nacmanide

**Rabi Moses ben Nahman** (מֹשֶׁה בֶּן־נָחְמָן‎ Mōšeh bēn-Nāḥmān, "Moises fio de Nahman"; 1194–1270), conoseda como **Nacmanide** (elinica: Ναχμανίδης Nacmanides), ia es un scolor medieval iudi, rabi sefardi, filosofiste, mediciste, cabaliste e comentor biblial. El ia crese, studia e pasa la plu de sua vive en Girona, Catalunia. El es ance regardada como un figur importante en la reinstitui de la comunia iudi en Ieruxalim pos la ruina de esta par la crusadores en 1099.
Nadine Gordimer

**Nadine Gordimer** (1923–2014) es un noveliste de Africa Sude ci provoca par sua scrives coleria contra rasisme e sensura political. El ia gania la Premio Nobel per leteratur en 1991.

Gordimer ia nase en Springs, Africa Sude. Sua colie major prima de naras – "La Vose Suave de la Serpente" (1952) – ia es segueda par obras diversa cual esamina la tensa entre poplas blanca e nonblanca, vivente su apartait, la sistem de separa rijida de la rasas cual ia esiste en la pasada en Africa Sude.

En sua libros, Gordimer mostra compatiosa la vive de nonblancas, en cuando el descrive la sentis turbosa de blancas libraliste ci vive su un sistem cual los regarda como erante.

Sua novela "La Conserviste" (1974) ia gania en 1974 la Premio Booker. Alga otra novelas es "Fia de la burger" (1979), "Popla de julio" (1981), "Nara de mea fio" (1990), "Nun ta acompania me" (1994), sur la avenis en Africa Sude, e consernante un fem xercante autocomprende par sua fida a promoves political.

"Scrive e es" (1995) es un colie de contemplas.
Naguib Mahfouz

**Naguib Mahfouz** (11 desembre 1911 – 30 agosto 2006) ia es un scrivor egiptian. El ia nase en Gamalia, la parte misera de Qahira. El ia es nomida per profesor Naguib Pasha Mahfouz, un mediciste famosa ci ia aida sua nase. En sua jovenia, el ia leje zelosa libros diversa e ia acompania frecuente sua madre a museos. Con sete anios, la revolui misri de 1919 ia aveni, multe influente el. De la fenetra, el ia regarda la soldatos engles sparante contra protestores mas e fema.

El ia studia filosofia en la universia de Fuad. El ia ama contribui a la jornales famosa de Hilal e Risala, e ia scrive naras diversa poplal. El ia scrive multe sur temas istorial, sosialiste, relijial. El ia suporta franca la trata pasosa con Israel par presidente Sadat. Esta ia provoca la proibi de sua libros en paises arabi asta 1988, cuando el ia deveni la ganior arabi prima de la premio Nobel per leteratur.

En 1989, el ia es en la lista de mata par estremistes islamiste per sua defende de Salman Rushdie, ci ia desanti Islam en sua novela "La strofes satanal". En 1994, un estremiste ia coteli el a la colo, causante un debilia sever en sua mano destra.

Sua obra xef es "Trilojia de Qahira", un novela con 1500 pajes. La partes ave la nomes de stradas en Qahira: "Paseria de palasio", "Palasio de desira" e "Strada de zucar". La novela inclui avenis simil a sua propre jovenia. El descrive la vive de un patriarca e sua familia tra tre jeneras, de la Gera Mundal Prima asta la desenio de 1950 cuando la re Faruc ia es descoronida.

Con varias rica de carateres e sentis psicolojial, Mahfouz prosimi a la grado de Tolstoy e Dickens. "Parletas sur rio Nile" (filmida) critica la malia sosial en la rena de Nasser. En "Fios de Gebelaui" el descrive, par nara similinte, Dio e la credes Abraimal islam, cristianisme e iudisme en carateres umana.
Muritania

**Muritania** (ofisial la Republica Muslim de Muritania) es un pais en Africa norde-ueste. Lo es la pais des-un de la plu grandes en Africa e es bordada par la Mar Atlantica a la ueste, Sahara Ueste a la norde, Jazair a la norde-este, Mali en la este e sude-este, e Senegal en la sude-ueste.

La pais deriva sua nom de la rena berber antica Mauretania, cual ia esiste de la sentenio 3 aec asta la sentenio 7 en la norde estrema de lo cual es oji Magrib (Maroco) e Jazair. Sirca 90% de la tera de Mauritania es en la Sahara; par esta causa, la popla es consentrada en la sude, do lo presipita alga plu.

La capital e site la plu grande es Nouakchott, locada a la costa atlantica, do sirca un tri de la 3,5 milion persones de la pais abita. La governa ia es suvertida a 6 agosto 2008, en un colpa de stato militar gidada par Jeneral Mohamed Ould Abdel Aziz. A 16 april 2009, Aziz ia resinia de la militar per atenta deveni presidente en la vota de 19 julio, cual el ia gania.

Sirca 20% de muritanis vive con min ca US$1,25 per dia. Muritania sufri de alga problemes de diretos umana, incluinte sclavia, car a la min 4% de la popla (155 600 persones) es sclavida contra sua vole. Muritania ia es la pais final cual ia aboli legal la sclavia; lo ia deveni punable como un ata criminal sola en 2007.

La area de Muritania es sirca 1 030 700 cilometres cuadrida. Sua linguas major es arabi (ofisial), pular, sonince, franses, hasania e uolof.
Namibia

**Namibia** (ofisial la Republica de Namibia) es un pais en Africa sude, de cual sua borda ueste es la Mar Atlantica. Lo comparti fronteras de tera con Zambia e Angola a la norde, Botsuana a la este, e Sudafrica a la sude e este. An si lo no borda Zimbabue, la du paises es separada par un parte de min ca 200 metres de la Rio Zambezi (esensal un protende peti en Botsuana per ateni un microfrontera entre Botsuana e Zambia).

Namibia ia gania autonomia de Sudafrica a 21 marto 1990, pos la Gera Namibian de Autonomia. Sua capital e site la plu grande es Windhoek, e lo es un stato membro de la Nasiones unida, la Comunia de Developa de Africa Sude, la Uni African, e la Comunia de Nasiones.

## Istoria
La teras seca de Namibia ia es abitada de edas temprana par la poplas san, damara e nama. De sirca la sentenio 14, poplas bantu migrante ia ariva como un parte de la estende bantu. De alora, la grupos bantu, conoseda como la popla ovambo, ia domina la popla de la pais e ia composa un majoria grande de la tarda de la sentenio 19.

En la tarda de la sentenio 19 en la coloni european, la Impero Deutx ia institui un rena supra la plu de la teritorio como un protejeda en 1884. Lo ia comensa developa infrastrutur e cultiva, e ia manteni esta colonia deutx asta 1915, cuando fortes sudafrican ia vinse sua militar. Pos la fini de la Gera Mundal Prima, en 1920 la Alia de Nasiones ia asinia la pais a la Rena Unida, su maneja de Sudafrica. Lo ia aplica sua leges, incluinte clases e regulas razal. De 1948, con la Partito Nasional elejeda a governa, Sudafrica ia aplica apartait ance a lo cual ia es nomida Africa Sude-Ueste. En 1878, la Capo de Bon Espera ia propri la porto de Baia Walvis e la Isolas Pinguin; estas ia deveni un parte integral de la Uni de Sudafrica a sua crea en 1910.

En la parte plu tarda de la sentenio 20, revoltas e esijes per representa political par ativistes political nativa african (ci ia desira autonomia) ia causa ce la Nasiones Unida ia prende la encarga direta de la teritorio en 1966, ma Sudafrica ia manteni sua rena par fato. En 1973, la NU ia reconose la Organiza de la Popla de Africa Sude-Ueste como la representor ofisial de la popla namibian; la partito es dominada par la ovambos, ci ave un majoria grande en la teritorio.

Pos geras continuante de gerilias, Sudafrica ia instala un governa tempora en Namibia en 1985. Namibia ia ateni autonomia completa de Sudafrica en 1990. An tal, Baia Walvis e la Isolas Pinguin ia resta su controla de Sudafrica asta 1994.

## Demografia e economia
Namibia ave un popla de 2,1 milion persones e un democratia parlamental, multipartital e stable. Sua economia es fundida sur cultiva, pastoria, turisme e la industria de mina – incluinte mina per diamantes, uranio, oro, arjento e metales basa. Par causa de la Deserto Namib, grande e seca, Namibia es un de la paises la min densa poplada de mundo,

La area es sirca 825,418 cilometres cuadrida.

La major linguas es engles 7% (ofisial), africans (lingua comun de la plu de persones e sirca 60% de la persones blanca), deutx 32%, e otras 1%.
Naras siensal

**Naras siensal **es un jenero de leteratur o sinema o televisa cual inclui la siensa o la tecnolojia como un parte sentral de la naras.  Temas inclui la vive futur, viajas spasial, viajas tempal, viajas plu rapida ca la lus, universas paralel, istorias alternativa, e la vive estrateran.
Nasionalisme cristian

La **nasionalisme cristian** es un nasionalisme asosiada con cristianisme. La nasionalistes cristianconsentra xef en politicas interna, como lege refletinte sua vide de Cristianisme e sua rol en la vive sosial e political.
Namyangju

**Namyangju** (남양주시, 南楊州市) es un site en la provinse de Gyeonggi-do, Corea Sude, a este de la capital Seoul. La cuantia de popla en 2004 ia es 423,073, e ia crese a 484,484 en 2007.

La site es locada a 127°05′∼127°31′ este, e 37°31′∼37°41′ norde. A norde de la site on ave la contia Pocheon, a este la contias de Gapyeong e Yangpyeong, a sude la site de Hanam, e a ueste la site de Guri, e Seoul.

La site es locada en un loca con multe montes, de cual multe ave plu ca 800 metres de altia. Montes en la site inclui Suribong (수리봉, 537m), Jugeumsan (주금산, 813.6m), Seorisan (서리산, 825m), Chungnyeongsan (축령산 ,879m), Cheonmasan (천마산, 812.4m), Ungilsan (운길산, 610.2m), Suraksan (수락산, 637m), Bulamsan (불암산, 508m), Baekbong (백봉, 590m), Yebongsan (예봉산, 683m), e Munansan (문안산, 536m).

## Lias esterne
*Galbijim Wiki paje supra Namyangju
*Paje de rede ofisial
Natal

**Natal** es un festa anial a 25 desembre, cuando cristianes selebra la nase de Jesus Cristo. Lo es presededa par la saison de Ariva. La nara tradisional cristian, indicada en la Atesta Nova, dise ce Jesus ia nase en Bethlehem, seguente la predises maxial, cuando Josef e Maria ia ariva a la site, la oteles ia ave no salas libre e on ia ofre a los un stala do Cristo ia nase, con anjeles proclamante la novas a la pastores ci ia difusa plu la mesaje. La Dia de Natal es un festa nasional en multe nasiones de la mundo, es selebrada en modo relijiosa par la majoria de cristianes como ance en forma cultural par multe noncristianes, e formi un parte intera de la saison de festas.

An si la data de la nase de Jesus es nonconoseda, en la dui de la sentenio 4 la Eglesa Cristian Ueste ia loca Natal la 25 desembre, un data cual ta es adotada plu tarda par la Este. Oji, plu cristianes selebra la 25 desembre en la calendario gregorian, cual ia es adotada cuasi universal en la calendarios sivil en tota la mundo. An tal, alga Eglesas Cristian Este selebra Natal en 25 desembre de la calendario julian, cual oji es la 7 janero en la calendario gregorian, la dia a pos la Eglesa Cristian Ueste selebra la Epifania. Lo no es un desacorda sur la data de Natal, ma un prefere de cual calendario ta debe es usada per determina la dia de 25 desembre. Plu, per la cristianes, la crede ce Dio ia veni a la mundo en un forma umana per espia la pecas de la umania, en loca de la data esata de nase, es considerada la intende xef de selebra Natal.

La abituas de selebra liada a Natal en varia paises ave un misca de temas e orijinas precristian e cristian. La abituas popular de oji inclui donadas, completa un calendario de Ariva, musica cristian e cantas de natal, intercambia de cartas de natal e mostra de varia decoras de natal, como la arbores de natal, la luses de natal, garlandas, viscio e ilex.
Nauero

**Nauero** (ofisial la Republica de Nauero, e conoseda en la pasada como Isola Plasente) es un isola e pais en Micronesia en la Mar Pasifica sentral. Sua visina la plu prosima es Isola Banaba en Ciribas, a 300 cilometres a este. Lo es situada a norde-ueste de Tuvalu, a norde de la Isolas Solomon, a este-norde-este de Papua Gine Nova, a sude-este de la Statos Federada de Micronesia, e a sude de la Isolas Majel. Con 10 084 abitores en un area de 21 cilometres cuadrida, Nauero es la stato la plu peti en la Pasifica Sude e la stato tre de la plu petis (par area) de mundo, pos sola la Site Vatican e Monaco.

Colonida par persones de Micronesia e Polinesia sirca 1000 aec, Nauero ia es proprida e reclamada como sua colonia par la Impero Deutx en la tarda de la sentenio 19. Pos la Gera Mundal Prima, Nauero ia deveni un comision de la Alia de Nasiones, dirijeda par Australia, Zeland Nova e la Rena Unida. En la Gera Mundal Du, Nauero ia es ocupada par soldatos nion, ci ia es sircovenida par la avansa de la Aliadas a traversa de la Pasifica. Pos la fini de la gera, la pais ia deveni un fidusia de la Nasiones Unida, e ia gania sua autonomia en 1968.

Nauero es un isola de roca de fosfato, con deponedas rica prosima a la surfas cual ia fasili operas de mina. Alga recursos de fosfato resta cual, en 2011, no ia es economial viable per estrae. En la tarda de la desenio de 1960 e la temprana de la desenio de 1970, Nauero ia ave la revenu la plu alta per person de tota statos de mundo. Ma cuando la reservas de fosfato ia es consumada e la ambiente de la isola ia es grave danada par mina, la valua de la fidusia instituida per maneja la ricia de la isola ia diminui. Per gania revenu, per un tempo corta, Nauero ia deveni un paradiso finansial e un sentro nonlegal de blanci mone.

De 2001 a 2008, e denova de 2012, lo ia aseta aida de la Governa Australian par intercambia per ospita un deteneria. Como resulta de sua depende forte de Australia, multe fontes ia identifia Nauero como un stato cliente de Australia.

La lingua major es nauero.
Italian (lingua)

**Italian** (*italiano* o *lingua italiana*) es un lingua romanica parlada par sirca 63 milion persones, xef en Italia e Suiz. En ambos locas, lo es un lingua ofisial. La varia normal de italian ia es ofisial adotada par la stato pos la uni de Italia, e es fundida sur la dialeto de Toscana, media entre la dialetos norde e sude.

Diferente de la otra linguas romanica, italian ia reteni la oposa de consonantes longa e corta de latina.  Como la plu de linguas romanica, asentua es distinguinte. De tota la linguas romanica, la vocabulo italian es la plu prosima a la latina orijinal. Romanian reteni plu prosima la sistem de nomes, espaniol la sistem de verbos, e sarda la sistem de fonetica.

Per esemplo, "Nos Padre" en italian:


Padre nostro. 
che sei nei cieli,
sia santificato il Tuo nome.
Venga il Tuo regno.
Sia fatta la Tua volontà
anche in terra com'è fatta nel cielo.
Dacci oggi il nostro pane quotidiano.
Rimetti a noi i nostri debiti,
come noi li rimettiamo ai nostri debitori.
e non esporci alla tentazione,
ma liberaci dal maligno.
perché tuo è il regno, la potenza e la gloria.
Per sempre.
Amen.



Corsivo- come scriverlo a mano in italiano, schede didattiche con alcuni esempi di Paolo Villa (prima edizione commons wikimedia org)-Letters-characters in italics-cursive- how to write it by hand in Italian.pdf|Manuscriv cursivo en scolâ italiana
Idioma%20italiano.png
Itiopia

**Itiopia ** es un pais en Africa.

La area es sirca 1 127 127 cilometres cuadiada e la cuantia de abitores, en la anio 2007, ia es sirca 76 511 887 persones.

La site capital es Addis Ababa.

La linguas major es amarina 32,7%, oromo 31,6%, tigrina 6,1%, somali 6%, guaragigna 3,5%, sidamigna 3,5%, hadiyigna 1,7%, otras 14,8%, engles (la lingua la plu aprendeda en scola).

## Divide manejal
Ante 1996, Itiopia ia es divideda en 13 provinces, de cual multe es derivada de la rejiones istorial. Oji, la pais ave un sistem per cual la governa federal supravide statos rejional, zonas, distritos (*woreda*) e visinerias (*kebele*) fundida sur etnicia.

De 1996, Itiopia es divideda en 9 statos rejional autonom fundida sur etnicia (*kililoch*, singular *kilil*) e du **chartered cities** (*astedader akababiwoch*, singular *astedader akababi*): Addis Ababa e Dire Dawa. La *kililoch* es sudivideda en 68 zonas, e ance en 550 *woredas* e varia *woredas* spesial.

## Politica
Etiopia es un republica federal e parlamental. Laparlamento ave du salones.

## Demografia
La cuantia de abitores de Itiopia ia crese de 33,5 milione en 1983 a 97,8 milion en 2014. Los ia es sola 9 milion en la sentenio 19. La cuantia promedia anial ia crese de 2,6% entre 1994 e 2007, pos 2,8% en la periodo entre 1983 e 1994. Oji, Itiopia es entre la des paises prima de mundo par taso de crese de cuantia de abitores. On predise ce la cuantia de abitores va esede 210 milion en 2060.

La persones es multe diversa, con 80 etnicias diferente. Seguente la conta de abitores nasional itiopian de 2007, la oromos es la etnicia la plu grande en Itiopia, con 34,4% de la popla nasional e la amarinas representa 27% de la popla. La somalis representa la 6,22% de la popla.

### Linguas
Seguente Ethnologue, Itiopia ave 90 linguas. La plu de persones parla linguas afro-asiatica de la ramo cuxitica o semitica.